A romaría de Santa Isabel na claridade
eslumeante do ardoroso xullo,
antes de comezar a dureza
e a ledicia da seitura, conmovíame
dun xeito sutil e imperceptíbel.
A música das bandas mesturábase
co lento e xordo salmodiar do Miño:

O 13 DE XULLO, SÁBADO, o **CONVIVIO DA CULTURA GALEGA**

Unha xornada lúdica e festiva, de encontro e recuperación do espírito comunitario das tradicionais romarías, de foliada e xantar demorado..., ao redor da figura de Manuel María, para celebrarmos a cultura do noso país, Galiza.

O encontro, aberto a todas as persoas e todo o asociacionismo cultural de base, desenvolverase, por sexto ano, entre a Casa-Museo Manuel María, no centro da vila de Outeiro, onde se acollerá os participantes a partir das 11.30 da mañá, e a carballeira de Santa Isabel, unha fermosa paraxe natural, situada a menos de 1 quilómetro da casa natal de Manuel María, onde conflúen as augas do río Ladra e de río Miño. Transformada hoxe nunha magnífica área recreativa, o Campo de Santa Isabel foi tradicionalmente o lugar da festa e tamén o lugar dos xogos infantís e das descubertas da natureza, de aí que para Manuel María fose sempre un lugar moi querido e tan presente na súa obra.

O programa para este día será o seguinte:

11.30 Acollida na horta da Casa-Museo Manuel María co coro da asociación cultural e musical SOLFA

12.30 Ofrenda floral a Manuel María no cemiterio de Outeiro. Intervén Felipe Senén
13.00 Concerto da Banda Municipal de Música "Sons e Soños" de Rábade-Begonte-Outeiro na carballeira de Santa Isabel.

14.00 Xantar campestre na carballeira (cada quen ten que traer a súa comida e bebida)

17.00 Foliada, para cantar e bailar, con distintos grupos de música tradicional

ÁS 12.15, no auditorio da Casa-Museo, haberá un encontro das entidades culturais que forman parte da Federación GALIZA CULTURA.

O 13 DE XULLO vémonos no CONVIVIO!